**Ministru kabineta noteikumu projekta „Fundamentālo un lietišķo pētījumu projektu izvērtēšanas, finansēšanas un administrēšanas kārtība”** **sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts “Fundamentālo un lietišķo pētījumu projektu izvērtēšanas, finansēšanas un administrēšanas kārtība” (turpmāk – noteikumu projekts) ir izstrādāts saskaņā ar Zinātniskās darbības likuma 18.1 panta otrās daļas 2. punktu un 34. panta trešo daļu.  Noteikumu projekts ir izstrādāts ar mērķi nodrošināt efektīvāku, Zinātnes, tehnoloģijas attīstības un inovācijas pamatnostādnēm 2014. – 2020. gadam (apstiprinātas ar Ministru kabineta 2013. gada 28. decembra rīkojumu Nr. 685) (turpmāk – pamatnostādnes) un citiem normatīvajiem aktiem atbilstošu projektu vērtēšanas, finansēšanas un administrēšanas īstenošanu, novērst interešu konfliktu projektu iesniegumu un pārskatu vērtēšanā, kā arī samazināt administratīvo slogu.  Fundamentālo un lietišķo pētījumu uzdevums ir jaunu zināšanu radīšana un pārnese, sadarbības nodrošināšana starp zinātniekiem un industriju un sabiedrības izglītošana. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Pašlaik fundamentālo un lietišķo pētījumu projektu izvērtēšanas, finansēšanas un administrēšanas kārtību nosaka Ministru kabineta 2011. gada 29. marta noteikumi Nr. 227 “Fundamentālo un lietišķo pētījumu projektu izvērtēšanas, finansēšanas un administrēšanas kārtība” (turpmāk – MK noteikumi). MK noteikumu piemērošanas gaitā ir gūti secinājumi par regulējuma pilnveidošanas nepieciešamību, kas arī izriet no Valsts kontroles revīzijas lietas Nr. 5.1-2-25/2010 “Izglītības un zinātnes ministrijas darbības efektivitāte un atbilstība normatīvo aktu prasībām, izstrādājot un organizējot valsts zinātnes politikas īstenošanu” un SIA Ernst & Young Baltic veiktā “Izglītības un zinātnes ministrijas sistēmu audits” sistēmas “Zinātnes politika un pārvalde” apakšsistēmas “Fundamentālo un lietišķo pētījumu administrēšana un īstenošana” iekšējā audita Nr. 08-01/1.4./15-6 (turpmāk – sistēmas audits) ieteikumiem. Kopš minēto MK noteikumu stāšanās spēkā ir apstiprināti politikas plānošanas dokumenti, kas ietver zinātnes, inovācijas un industriālās politikas plānošanu valstī, saskaņā ar kuriem nepieciešams precizēt fundamentālo un lietišķo pētījumu (turpmāk – FLP) mērķi un uzdevumus. Noteikumu projekta izstrāde ir atbilstoši “Valdības rīcības plāna Deklarācijas par Māra Kučinska vadītā Ministru kabineta iecerēto darbību īstenošanai”, kas stājās spēkā ar 2016. gada 3. maija Ministru kabineta rīkojumu 122.1. pasākumam, kas paredz izstrādāt konceptuāli jaunus nosacījumus fundamentālo un lietišķo pētījumu īstenošanai.  1) Pēc sistēmas audita novērojumiem esošie MK noteikumi nosaka, ka FLP mērķis ir radīt jaunas zināšanas un tehnoloģiskās atziņas, nesaistot tās ar rūpniecisku vai komerciālo izmantošanu. Šis mērķis ir pretrunā ar Latvijas Nacionālais attīstības plāna 2014. – 2020. gadam (turpmāk – NAP 2020) rīcības virziena “Attīstīta pētniecība, inovācija un augstākā izglītība” ietvaros veicamo uzdevumu, kas nosaka, ka “fundamentālo un lietišķo pētījumu īstenošana, īpaši prioritārajos zinātnes virzienos (t.sk. inovatīvie materiāli un tehnoloģijas, vietējo resursu ilgtspējīga izmantošana, “Letonika” un nacionālā identitāte, enerģija un vide, kā arī sabiedrības veselība) un ar komercializējamiem rezultātiem, pētniecības un tehnoloģiju pārneses infrastruktūras modernizācija un cilvēkresursu stiprināšana un mobilitāte nacionālā līmenī” un pamatnostādnēm, kur viens no apakšmērķiem ir veidot efektīvāku zināšanu pārneses vidi. Tas rada dažādu izpratni par sasniedzamajiem rezultātiem, un pastāv risks, ka netiek sasniegti plānošanas dokumentos noteiktie mērķi. Atbilstoši pamatnostādnēm plašu un dziļu augstas raudzes **zināšanu bāze** ir priekšnoteikums, kas kopā ar cilvēkkapitālu ir nepieciešams, lai inovāciju ekosistēma radītu jaunas zināšanas. Papildus, atbilstoši pamatnostādnēm dziļas un pamatīgas zināšanas tiek uzkrātas **sešās zinātņu nozaru grupās: dabaszinātnēs, inženierzinātnēs un tehnoloģijās, medicīnas un veselības zinātnēs, lauksaimniecības, meža un veterinārs zinātnes, kā arī sociālajās zinātnēs un humanitārajās un mākslas zinātnēs.** Visu šo **zināšanu kopums** ir pamats, no kā zinātņu nozaru savstarpējas mijiedarbības rezultātā tiek radītas jaunas zināšanas, kas ir atbildes uz aktuāliem jautājumiem un risinājumi aktuālām problēmām. Ievērojot minēto, ir precizēts FLP mērķis (noteikumu projekta 3. punkts).  2) Ieviešot valsts kontroles revīzijas 7. ieteikumu, kas paredz izvērtēt FLP projektu ieguldījumu prioritārajā zinātnes virziena attīstībā un lai nodrošinātu īstenoto FLP projektu sasniegto rezultātu ieguldījumu zinātnes attīstībā, noteikumu projekts paredz, ka eksperti izvērtē projektu iesniegumu atbilstību prioritārajiem zinātnes virzieniem. 2017. gada 12. oktobrī Valsts sekretāru sanāksmē tika izsludināts Ministru kabineta rīkojuma projekts “Par prioritārajiem virzieniem zinātnē 2018.–2021. gadā” (VSS-1094, prot. Nr. 40 16. §) (noteikumu projekta 12., 13. un 14. punkts).  3) Pašreiz spēkā esošie MK noteikumi paredz, ka konkursi par finansējuma piešķiršanu FLP projektiem notiek reizi četros gados. Ja konkurss tiek izsludināts tikai reizi četros gados, tad zinātniekiem, kam iepriekšējā konkursa uzsaukumā ir labi novērtēts projekta iesniegums, bet nepietika finansējums, nav iespējas uzlabot projekta iesniegumu un atkāroti pieteikties uz finansējumu nākamajā gadā. Lai nodrošinātu lielāku apstiprināto projektu skaitu un līdz ar to arī iesaistīto pētnieku skaitu, vienlaikus uzlabojot kopējo finansēto projektu kvalitāti, noteikumu projekts paredz, ka projektu konkursu uzsaukumu skaits pieejamā finansējuma ietvaros netiek ierobežots. Papildus jāatzīmē, ka vidējais doktorantūras studiju ilgums ir trīs līdz četri gadi, bet, lai nodrošinātu, ka projektu īstenošanā tiek iesaistīts pēc iespējas lielāks doktorantu skaits, nepieciešami biežāki konkursu uzsaukumi. Piemērojot Eiropas Savienības pētniecības un inovāciju pamatprogrammas “Apvārsnis 2020” (turpmāk – Apvārsnis 2020) praksi, noteikumu projekts paredz, ka viena projekta maksimālais īstenošanas laiks ir trīs gadi. Finansējumu projektam piešķirs pa posmiem, kuru ilgums ir viens gads. Tas nozīmē, ka līgumu par projekta īstenošanu noslēdz par visu projekta īstenošanas laiku, kāds ir norādīts projekta iesniegumā, bet finansē no kārtējā gadā pieejamā finansējuma. Ja trīs gadu projektu apstiprina 2018. gadā, tad 2018. gadā to finansē no 2018. gadā paredzētā finansējuma, 2019. gadā finansē no 2019. gadā paredzētā finansējuma, bet 2020. gadā – no 2020. gadam paredzētā finansējuma (noteikumu projekta 4. punkts).  4) Pašlaik MK noteikumos ir vairāki pielikumi ar FLP projektu iesniegumu administratīvās atbilstības kritēriju un ekspertu vērtējuma veidlapu paraugiem un līguma paraugs ar pielikumiem. Katrā projektu konkursu uzsaukumā ir atšķirīgas vajadzības veidlapu un līguma saturā, kā arī periodiski mainoties, attīstoties un pilnveidojoties zinātnei, politikas plānošanas dokumentiem, pārvaldes un informācijas sistēmām, attiecīgās veidlapas un līguma paraugs ir jāmaina. Administratīvās atbilstības kritēriji ir noteikti noteikuma projektā, bet lai varētu izdarīt izmaiņas veidlapās un līgumā un nebūtu nepieciešams katru reizi veikt grozījumus normatīvajā aktā, attiecīgo veidlapu, līguma un līguma pielikumu paraugi turpmāk būs noteikti Latvijas Zinātnes padomes (turpmāk – LZP) FLP projektu konkursa nolikumā. Katram konkursa uzsaukumam būs iespējams iepriekš minētos pielikumus izstrādāt, ņemot vērā specifiskas nolikuma prasības, sadarbībā ar Studiju un zinātnes administrāciju (turpmāk – SZA) atbilstoši tās kompetencei, nosakot tajā arī finansējuma sadalījuma kārtību, projekta maksimālo un minimālo finansējuma apjomu, projekta attiecināmo izmaksu pozīcijas un to pieļaujamo īpatsvaru projekta budžetā, projekta vadītāja, projekta galveno izpildītāju un studējošo dalības nosacījumus, projekta iesnieguma, projekta vidusposma zinātniskā pārskata, projekta noslēguma zinātniskā pārskata, projekta finanšu pārskata noformēšanas (tai skaitā angļu valodā iesniedzamās noteiktas projekta iesnieguma sadaļas), iesniegšanas un vērtēšanas metodiku, kā arī kārtību, kādā sagatavo projekta iesnieguma konsolidēto vērtējumu, projekta iesnieguma, projekta vidusposma zinātniskā pārskata un noslēguma zinātniskā pārskata izvērtēšanas ekspertu atlases vadlīnijas, projektu zinātnisko sekretāru pieaicināšanas kārtību un nosacījumus. (noteikumu projekta 10. un 12. punkts).  5) Atbilstoši Zinātniskās darbības likuma 14. panta pirmajā daļā noteiktajam LZP ir koleģiāla zinātnieku institūcija, kuras kompetencē ietilpst konkursa kārtībā pieteikto no valsts budžeta finansēto zinātnisko pētījumu projektu izvērtēšana triju mēnešu laikā, tāpēc ir nepieciešami speciālisti FLP projektu iesniegumu, vidusposma zinātnisko pārskatu un noslēguma zinātnisko pārskatu zinātnisko ekspertīzes organizēšanai un ar to saistīto dokumentu un informācijas aprites nodrošināšanai. Noteikumu projekts paredz, ka projektu sekretāra uzdevums ir nodrošināt projekta iesnieguma, tā vērtēšanas, projekta īstenošanas un uzraudzības dokumentu un informācijas apriti, padomes lēmumprojektu sagatavošanu, ekspertu atlases norisi atbilstoši noteikumu un konkursa nolikuma prasībām un padomes uzdevumam, kā arī veikt citus noteiktos uzdevumus attiecībā uz konkursa norisi, projektu īstenošanas uzraudzību un komunikāciju. Projektu sekretārs ir saistīto zinātņu nozaru grupu speciālists, kuram ir pieredze zinātnisku projektu izvērtēšanas organizēšanā, bet kurš nav darba vai tam pielīdzināmās tiesiskajās attiecībās ar zinātniskajām institūcijām, kas piedalās konkursā. Projektu sekretārs nevar būt iesaistīts nevienā FLP projekta īstenošanā vai minēts projekta iesniegumā. Projektu sekretārs nav valsts amatpersona, jo tas neatbilst Valsts pārvaldes likuma 1. panta 8. apakšpunktā minētai amatpersonas definīcijai. LZP ir dotas tiesības katrā konkursa nolikumā atrunāt pieaicināmo sekretāru skaitu un viņiem izvirzāmās kvalifikācijas prasības. Projektu sekretāru pieaicināšanas kārtība un nosacījumi tiks noteikti nolikumā (noteikumu projekta 2.6. un 10.8. apakšpunkts).  6) Pašlaik MK noteikumi paredz, ka, lai nodrošinātu neatkarīgu un kompetentu projektu iesniegumu vērtēšanu, LZP var piesaistīt ārvalstu ekspertus, nolikumā paredzot nozares, kurās tādi var tikt iesaistīti. Lai nodrošinātu projektu iesniegumu objektīvu izvērtēšanu, LZP piesaistīja ārvalstu ekspertus visu projektu iesniegumu vērtēšanā. Ekspertu komisijas, piesaistot ekspertus projektu iesniegumu izvērtēšanai, saskaras ar grūtībām, lai no datu bāzēm izlozētu neatkarīgus ekspertus, kuri nepārstāv zinātnisko institūciju, kur plānots veikt projektu, un neatrodas interešu konfliktā. Latvijā zinātnieki ir salīdzinoši neliela personu grupa, kura savstarpēji ir cieši saistīta (darba attiecības, studenti un pasniedzēji, kopīgi projekti, personīgas attiecības, nozaru apvienības, zinātnisko institūciju specializācija šaurās pētniecības jomās utt.), tāpēc šādos apstākļos ir gandrīz neiespējami izraudzīties neatkarīgu ekspertu, kuram nebūtu nekādu izredžu nonākt interešu konfliktā. LZP praksē ir pierādīts, ka ekspertu komisijas, piesaistot Latvijas ekspertus projektu iesniegumu izvērtēšanai saskaras ar grūtībām, lai no datu bāzēm izlozētu neatkarīgus ekspertus, kuri nepārstāv zinātnisko institūciju, kur plānots veikt projektu, un neatrodas interešu konfliktā. Tāpēc LZP iepriekšēja konkursa uzsaukumā piesaistīja ārvalstu ekspertus visu projektu iesniegumu vērtēšanā. Piemērojot Apvārsnis 2020 projektu vērtēšanas pieeju un principus, kas jau šobrīd tiek veiksmīgi izmantoti, vērtējot praktiskās ievirzes pētījumu projektu iesniegumus (atbilstoši Ministru kabineta 2016. gada 12. janvāra noteikumiem Nr. 34 “Darbības programmas “Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.1. pasākuma “Praktiskas ievirzes pētījumi” īstenošanas noteikumi” (turpmāk – Praktiskās ievirzes pētījumi)), pēcdoktorantūras pētniecības atbalsta projektu iesniegumus (atbilstoši Ministru kabineta 2016. gada 19. janvāra noteikumiem Nr. 50 “Darbības programmas “Izaugsme un nodarbinātība” 1.1.1. specifiskā atbalsta mērķa “Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā” 1.1.1.2. pasākuma “Pēcdoktorantūras pētniecības atbalsts” īstenošanas noteikumi” (turpmāk – Pēcdoktorantūras pētniecības atbalsts)) un citus projektu iesniegumus, noteikumu projekts paredz, ka FLP projektu iesniegumu zinātniskās daļas vērtēšanai LZP iesaista Eiropas Komisijas ekspertu datubāzē iekļautus ekspertus (turpmāk – eksperti). Tādā veidā tiks nodrošināta neatkarīga un objektīva projekta iesnieguma zinātniskās kvalitātes vērtēšana, interešu konflikta neesamība, kā arī vienota pieeja pētniecības projektu izvērtēšanai. Paredzēts, ka padome, iespēju robežās, katrā projektā lūgs ekspertus piedalīties visu posmu vērtēšanā. Vienlaikus informējam, ka noteikumu projekts paredz, ka padomes ekspertu komisijas sniegs atzinumu par projekta iesnieguma atbilstību vienam vai vairākiem Ministru kabineta apstiprinātiem prioritārajiem zinātnes virzieniem, tādējādi izpildot Zinātniskās darbības likuma 18. panta pirmās daļas 1. punktā ekspertu komisijām doto uzdevumu.  Vienlaikus IZM informē, ka saskaņā ar Zinātniskās darbības likuma 35. panta otro daļu, kurā noteikts, ka valsts pētījumu programmu pieteikšanas, ekspertīzes un finansēšanas kārtību nosaka Ministru kabinets. Ministru kabineta 2006. gada 30. maijā noteikumu Nr. 443 “Valsts pētījumu programmu pieteikšanas, ekspertīzes un finansēšanas kārtība” 31. punkts nosaka, ka projekta zinātnisko ekspertīzi veic padome, iesaistot vismaz trīs attiecīgās zinātnes nozares ekspertus un 32. punkts nosaka, ka projekta tautsaimniecisko ekspertīzi veic divi attiecīgās nozares eksperti, kurus deleģē attiecīgās nozares asociācija vai konfederācija. Tātad, attiecībā uz valsts pētījumu programmu izvērtēšanu Ministru kabinets arī ir izstrādājis īpašo kārtību projektu vērtēšanai, ņemot vērā to specifiku. LZP tiek iesniegti un izskatīti arī starptautiskie zinātniskie pētījumu projekti, piemēram, Latvijas-Francijas “Osmoze”, Latvijas-Ukrainas un Latvijas-Baltkrievijas (līdz 2015. gadam), Latvijas-Lietuvas-Taivānas, kuru vērtēšana tiek organizēta atbilstoši starp dalībvalstīm noslēgtajiem līgumiem. Šie līgumi nosaka kopējās nostādnes projektu konkursu izsludināšanas, izvērtēšanas un realizācijas kārtību, kas tiek saskaņota starp projektā iesaistītajām valstīm un valsts institūcijām. Katrā valstī projektus administrējošā institūcija izstrādā projektu konkursa nolikumu, kurā ietver arī prasības ekspertu izvēlei, vērtēšanas kritērijus un vērtēšanas kārtību, jo projektu iesniegumu izvērtēšanas kārtībai jābūt saskaņotai un vienveidīgai starp iesaistītajām dalībvalstīm, lai varētu tikt pieņemts kopējs dalībvalstu lēmums par atbalstāmajiem projektiem pieejamā finansējuma ietvaros, kurš savukārt balstītos uz katrā valstī veikto projektu pieteikumu izvērtējuma. Iepazīstoties ar “Latvijas Republikas Izglītības un zinātnes ministrijas un Francijas Republikas Ārlietu un starptautiskās attīstības ministrijas *Hubert Curien* partnerības programmas “Osmoze” 2017. gada zinātniskās pētniecības sadarbības projektu pieteikumu konkursa nolikums” (apstiprināts ar IZM 2017. gada 20. februāra rīkojumu Nr. 88) un “Latvijas Republikas Izglītības un zinātnes ministrijas, Lietuvas Republikas Izglītības un zinātnes ministrijas un Ķīnas Republikas (Taivānas) Zinātnes un tehnoloģijas ministrijas zinātniskās sadarbības atbalsta fonda 2017. gada projektu konkursa nolikums” (apstiprināts ar 2017. gada 1. marta Valsts izglītības attīstības aģentūras rīkojumu Nr. 1.-30.2/19) un, attiecīgi uz to pamata tika apstiprinātas vērtēšanas metodikas, kur ekspertu iesaistīšana tika noteikta savādāka veidā, nekā tas noteikts Ministru kabineta 2006. gada 20. jūnija noteikumos Nr. 497 "Noteikumi par Latvijas Zinātnes padomes ekspertu komisiju izveidošanu un darbību", piemēram, padome atbild par ekspertu atlasi, to skaits ir 2 un sākotnēji tie tiek atlasīti pēc metodikā noteiktajiem kritērijiem, pēc kā tiek izvēlēti 5 labākie un tikai pēc tam notiek izloze. Ekspertu atlase bez ekspertu komisijas iesaistes būtiski samazina laiku, ko padome patērē projekta izvērtēšanai, jo ekspertu komisijām arī nepieciešams laiks savu procedūru veikšanai, saskaņā ar Zinātniskās darbības likumā 18. panta pirmajā daļā noteikto (noteikumu projekta 2.6., 10.5., 10.6. un 10.8. apakšpunkts un 13., 15., 16., 17., 18. un 23. punkts).  7) Saskaņā ar Zinātniskās darbības likuma 34. panta otro daļu granta piešķiršanas galvenais kritērijs ir projekta zinātniskā kvalitāte. Izpildot Valsts kontroles revīzijas lietas Nr. 5.1-2-25/2010 “Izglītības un zinātnes ministrijas darbības efektivitāte un atbilstība normatīvo aktu prasībām, izstrādājot un organizējot valsts zinātnes politikas īstenošanu” 5. ieteikumu: “Lai nodrošinātu uz projektu zinātnisko kvalitāti vērstu FLPP vērtēšanas procesu, IZM izvērtēt iespēju izstrādāt priekšlikums grozījumiem normatīvajā aktā (*Ministru kabineta 2011. gada 29. marta noteikumi Nr. 227 “Fundamentālo un lietišķo pētījumu projektu izvērtēšanas, finansēšanas un administrēšanas kārtība*”), pārskatot vērtēšanas kritērija “Projekta zinātniskā kvalitāte”, kas ir FLPP piešķiršanas galvenais kritērijs, īpatsvaru kopējā iegūstamajā punktu skaitā”, noteikumu projektā ir definēti trīs vērtēšanas kritēriji un apsvērumi, kas jāņem vērā, tos vērtējot. Šie kritēriji ir definēti, pielāgojot Apvārsnis 2020 izmantojamos vērtēšanas kritērijus un apsvērumus. Vērtēšanas kritēriju skaits noteikumu projektā ir samazināts no sešiem uz trim. Lai veicinātu izcilu pētniecību, tiek vērtēta zinātniskā kvalitāte. Lai stimulētu pamatnostādnēs izvirzīto mērķu sasniegšanu, tiek vērtēta sagaidāmo rezultātu ietekme. Vienlaikus tiek vērtētas arī īstenošanas iespējas un nodrošinājums, lai nodrošinātu efektīvu projekta īstenošanai piešķirtā finansējuma izlietošanu un noteikts kritēriju vērtējuma īpatsvars, piešķirot zinātniskās kvalitātes kritērijam pusi no kopējā vērtējuma. Noteikumu projekts paredz, ka projektu iesniegumu zinātniskās daļas vērtēšanai tiek piesaistīti divi eksperti, kuri sniedz savus vērtējumus neatkarīgi viens no otra. Visā izvērtēšanas procesā tiks izmantota vienota projektu iesniegumu vērtēšanas pieeja neatkarīgi no tā, kādā zinātņu nozaru grupā tas ir iesniegts. Konsolidētais vērtējums nodrošina vienprātīgu ekspertu vērtējumu, paaugstinot tā objektivitāti. Konsolidētā vērtējuma katram kritērijam tiek piešķirts īpatsvars, un tas tiek izteikts procentos. Uzsverot augstas zinātniskās kvalitātes nozīmīgumu un izpildot Valsts kontroles 5. ieteikumu nodrošināt uz zinātnisko kvalitāti vērstu FLP projektu vērtēšanas procesu, noteikumu projekts nosaka vērtēšanas kritērija “Projekta zinātniskā kvalitāte”, kas ir finansējuma piešķiršanas galvenais kritērijs, visaugstāko īpatsvaru kopējā iegūstamajā punktu skaitā (50%). Lai nodrošinātu FLP rezultātu ietekmi uz zināšanu bāzes un cilvēkkapitāla attīstību, noteikumu projekts paredz, ka projekta iesnieguma paredzamai ietekmei (30%) tiek piešķirts augstāks īpatsvars nekā kritērijam “Projekta īstenošanas iespējas un nodrošinājums” (20%) (noteikumu projekta 19., 20., 21., 22., 24. un 25. punkts).  8) Pamatnostādnēs starp izaicinājumiem un risināmajām problēmām minēts pārāk mazs zinātnē nodarbināto skaits, nepietiekama atjaunotne un zinātnē strādājošo novecošanās. Lai veicinātu zinātnieku ataudzi un cilvēkkapitāla attīstību visās zinātņu nozarēs, noteikumu projekts paredz studējošo, tai skaitā doktorantu, nodarbinātību pētījuma projektu izpildē. Noteikumu projekts paredz, ka prasības projektā iesaistītam personālam tiks noteiktas konkursa nolikumā, kā notiek vērtēšana un gadījumā, ja notiek projekta vadītāja, projekta galveno izpildītāju vai projekta izpildītāju sastāva maiņa lielāka par 50%, to saskaņo ar padomi, savukārt ja projekta izpildītāju sastāvs mainās līdz 50%, tad bez saskaņošanas tos nomaina pret tādas pašas kvalifikācijas personālu atbilstoši nolikumā noteiktajām prasībām (noteikumu projekta 2.1., 2.2., 2.3., 2.4. 2.5., 10.4., 12.4. un 22.2. apakšpunkts un 7., 8., 41. un 42. punkts).  9) Pēc sistēmas audita novērojumiem šobrīd nav pietiekami skaidri definēta un īstenota FLP projektu finansēšanas pieeja, t.i. vai finansējums tiek piešķirts zinātniskai ekselencei neatkarīgi no prioritārajām nozarēm vai zinātniskajai ekselencei prioritārajās nozarēs. Atbilstoši Zinātniskās darbības likuma 34. panta otrajā un ceturtajā daļā noteiktajam par pētījumu zinātnisko kvalitāti un prioritārajiem virzieniem, noteikumu projekts paredz, ka finansējums tiek piešķirts, ja projekta iesniegumā paredzētais pētījums atbilst prioritārajiem zinātnes virzieniem un vienlaikus tas ir augsti novērtēts zinātniskās kvalitātes kritērijā. Ievērojot minēto, noteikumu projektā ir arī ietverts papildus risinājums – kvalitātes slieksnis. Vispārīgi skaidrojot, kvalitātes slieksnis ir kopējais un katrā vērtēšanas kritērijā iegūstamais minimālais vērtējums. Šāds risinājums – kvalitātes slieksnis – jau pašlaik tiek izmantots un ir pārbaudīts praksē Apvārsnis 2020, Praktiskās ievirzes pētījumu un Pēcdoktorantūras pētniecības atbalsta pētījumu projektu minimālo kvalitātes prasību noteikšanai. Pamatojoties uz TM sniegtā atzinuma, ka jāizvairās no sīkumainām un detalizētām normām, IZM piedāvāja noteikumu projektā nenoteikt skaitliskās vērtības, jo: a) vērtēšanas metodika (atzīme) var mainīties, līdz ar ko radīsies nepieciešamība grozīt normatīvu aktu un b) nolikumā tiks noteiktas šī sliekšņa skaitliskās vērtības. Noteikumu projektā paredzēts, ka finansējumu var piešķirt tikai tādu iesniegto projektu veikšanai, kas konsolidētā ekspertu vērtējumā ir novērtēts virs kvalitātes sliekšņa (noteikumu projekta 2.8. apakšpunkts un 25. punkts).  10) Zinātniskās darbības likuma 42. panta trešā daļa nosaka Nacionālās zinātniskās darbības informācijas sistēmas (turpmāk – informācijas sistēma) projektu datubāzē ietveramās ziņas. Ministru kabineta 2017. gada 27. jūnija noteikumu Nr. 381 “Nacionālās zinātniskās darbības informācijas sistēmas noteikumi” 11.2. apakšpunkts nosaka, ka informācijas sistēmā ir jāievada ziņas par zinātniskās darbības projektiem un rezultātiem, 15.2. apakšpunkts nosaka, ka LZP ievada informāciju par zinātniskiem pētījumiem, 16. punkts nosaka, ka SZA nodrošina no valsts budžeta finansēto zinātnisko pētījumu programmu un projektu administratīvu un finansiālu uzraudzību, kā arī apkopo attiecīgo informāciju informācijas sistēmā, bet 21.3. apakšpunkts nosaka, ka privāto tiesību subjekti izmanto informācijas sistēmu, lai pieteiktos zinātniskās darbības projektu īstenošanai un iesniegtu nepieciešamo informāciju. Eiropas Savienības zinātnes telpā pastāv uzskats, ka sabiedrībai nav atkārtoti jāmaksā par piekļuvi zinātniskajai informācijai un datiem, ja pētniecība ir veikta par publiskajiem līdzekļiem. Arī pamatnostādnēs ir uzsvērts, ka datu vērtība pieaug, tos nododot atklātībā, kur tie var tikt izmantoti jaunu produktu un pakalpojumu, kā arī inovāciju radīšanā, zinātniskajā un pētnieciskajā darbā. Atvērta, droša un sadarbspējīga publisko datu infrastruktūra ir viens no galvenajiem risinājumiem, lai palielinātu valsts ekonomisko izaugsmi. Ievērojot iepriekš minēto, noteikumu projekts paredz, ka zinātniskā institūcija projektu izstrādes laikā gūtos rezultātus augšupielādē informācijas sistēmā. Iespēju robežās, ja tas nav pretrunā ar noslēgto vienošanos starp publikāciju iesniedzējiem un izdevēju, tiks nodrošināta arī atvērtā piekļuve, un vienlaikus noteikumu projekts paredz iespēju ne ilgāk kā uz vienu gadu pagarināt projekta izpildes termiņu, ja tas nepieciešams rezultātu nostiprināšanai un publicēšanai. Atbilstoši iepriekš minētajam noteikumu projektā paredzēts regulējums par informācijas sistēmā iekļaujamajām ziņām par projektiem, kā arī finanšu pārskatu, vidusposma zinātniskā pārskata un noslēguma zinātniskā pārskata iesniegšanu informācijas sistēmā (noteikumu projekta 9., 11., 12., 15., 23., 28., 30., 33., 34., 35., 37., 40., 41., 48., 51., 52. un 56. punkts).  11) Atbilstoši MK noteikumiem LZP, SZA, projektu vadītājiem un zinātniskajām institūcijām ir salīdzinoši liels administratīvais slogs, lai izpildītu esošo regulējumu. Piemēram, pašreizējā sistēmā pastāv projekta posmi, kuri ilgst vienu gadu. Sākotnēji zinātnieki iesniedz projekta iesniegumu projektu konkursā. Saņemot finansējumu un uzsākot projekta realizāciju, reizi gadā ir jāsniedz pētījumu projekta pieteikums posma konkursam, kurā atkārtoti pēc būtības tiek vērtēts tas pats projekts pēc tiem pašiem kritērijiem, kas tiek vērtēti sākotnējā FLP projektu konkursā, tādejādi, atkārtoti piedaloties konkursā projektiem, par kuru finansēšanu lēmums jau vienreiz ir pieņemts. Papildus reizi sešos mēnešos ir jāiesniedz finanšu atskaite, reizi gadā ir jāiesniedz zinātniskā starppārskata atskaite un zinātniskais pārskats. Praksē secināts, ka atskaišu iesniegšana ir pārāk bieža, radot lieku administratīvo darbu visām iesaistītajām pusēm. Atbilstoši sistēmas audita ieteikumam atskaišu sistēma ir jāpārskata, lai nodrošinātu efektīgu kontroli, vienlaikus neradot lieku slogu visām iesaistītajām pusēm. Ievērojot minēto, noteikumu projekts paredz atteikties no posmu konkursiem, turpinot finansēšanu, balstoties uz finanšu un zinātniskā pārskata izvērtēšanas rezultātiem. Saglabājot MK noteikumos iestrādāto kontroles mehānismu, vienlaikus ir pārskatīta un samazināta dažādu atskaišu iesniegšanas intensitāte. Noteikumu projekts paredz, ka iesniedzamo atskaišu skaits samazinās: finanšu atskaites no divām uz vienu atskaiti gadā, zinātniskā pārskata atskaites no vienas gadā uz vienu vidusposma zinātnisko pārskatu, ja projekta izpildes laiks ir trīs gadi un vienu noslēguma zinātnisko pārskatu, ko iesniedz, pabeidzot projektu. Pašreizējie MK noteikumi paredz, ka posmu konkursu projektu iesniegumi tiek vērtēti pēc projekta konkursa pieteikuma vērtēšanas principiem. Ņemot vērā, ka noteikumu projektā nav paredzēti projekta posmi, tomēr projekta izpildes gaitā ir nepieciešams uzraudzīt un vērtēt pētījuma norises saturu, ir paredzēta vidusposma zinātniskā pārskata un noslēguma zinātniskā pārskata vērtēšana. Attiecīgo pārskatu vērtēšanai tiek piesaistīti eksperti atbilstoši šīs anotācijas I daļas 2. punkta sestajā apakšpunktā minētajiem apsvērumiem (noteikumu projekta III sadaļa).  12) Padome pilda savas funkcijas piešķirto valsts budžeta līdzekļu ietvaros. 2017. gadā saskaņā ar likumu “Par valsts budžetu 2017. gadam” padomei ir piešķirti līdzekļi 99 587 *euro* apmērā, no kuriem 75 788 *euro* ir paredzēti atlīdzībai un 20 953 – precēm un pakalpojumiem. Ar šiem līdzekļiem, tai skaitā, tiek nodrošināta padomes ekspertu komisiju darbība. Ņemot vērā, ka noteikumu projektā ir paredzēts, ka projekta zinātniskai vērtēšanai piesaista ārvalstu ekspertus, bet papildus no valsts budžeta līdzekļi nav paredzēti, noteikumu projektā tiek paredzēts, ka šo ārvalstu ekspertu darba un citas darbību, kas saistītas ar ārvalstu ekspertu piesaisti un ekspertīzes organizēšanu un komunikāciju, tiks finansēts no FLP projektiem piešķirtajiem līdzekļiem, un tas nav lielāks par 5%. saskaņā ar Zinātniskās darbības likuma 18.1 panta otrās daļas 2. punktā noteikto, fundamentālo un lietišķo pētījumu projektu finansēšanai piešķirtos valsts budžeta līdzekļus administrē SZA (noteikumu projekta 26. punkts).  13) MK noteikumu 7. un 8. punkti ir komplicēti un nesaprotami personām, uz kurām tajos noteiktās prasības ir attiecināmas, līdz ar ko noteikumu projekts tika precizēts, ņemot vērā 2014. gadā Eiropas Komisija publicēja paziņojuma *Nostādnes par valsts atbalstu pētniecībai, izstrādei un inovācijai* (2014/C 198/01) 19. punktā noteiktajam. Noteikumu projektā ir noteikts, ka plānots atbalstu sniegs tikai ar saimniecisku darbību nesaistītiem projektiem. Ņemot vērā, ka noteikumu projekta 2.9. punktā iekļautajā ar saimniecisko darbību nesaistītā pamatdarbības definīcijas redakcijā ietvertās darbības var tikt kvalificētas arī kā saimnieciskas (piemēram, – zinātniskā darbība, izstrāde, zināšanu pārneses darbības), viennozīmīgai uztverei noteikumu projekta 2.9. apakšpunkts tika redakcionāli precizēts, līdzīgi kā Ministru kabineta 2016. gada 16. augusta noteikumu Nr. 562 “Darbības programmas "Izaugsme un nodarbinātība" 1.1.1. specifiskā atbalsta mērķa "Palielināt Latvijas zinātnisko institūciju pētniecisko un inovatīvo kapacitāti un spēju piesaistīt ārējo finansējumu, ieguldot cilvēkresursos un infrastruktūrā" 1.1.1.4. pasākuma "P&A infrastruktūras attīstīšana viedās specializācijas jomās un zinātnisko institūciju institucionālās kapacitātes stiprināšana" īstenošanas noteikumi” 2.4.punktā. Papildus skaidrojam, ka atkarībā no sadarbības partnera tiesiskā statusa attiecīgais tiesību akts ir Publisko iepirkumu likums (publiskajiem pasūtītājiem) vai Ministru kabineta noteikumi par pasūtītāju finansētajiem projektiem (Ministru kabineta  2017.gada 28. Februāra noteikumi  Nr. 104 “Noteikumi par iepirkuma procedūru un tās piemērošanas kārtību pasūtītāja finansētiem projektiem” (privātajiem pasūtītājiem), un tādas attiecības projekta ietvaros nevar izveidoties, jo tās jānodibina veicot iepirkumu, ievērojot iepriekšminētos normatīvos aktus. Proti, pakalpojuma sniedzējs jāiepērk, nevis, apejot iepirkumu tiesisko regulējumu, jāpiesaista kā sadarbības partneris. Atbilstoši minētajam tika precizēta noteikumu projekta 2.7. apakšpunktā projekta iesniedzēja definīcija, redakcionāli pārstrādāts 6. un 7. punkts un papildināta anotācijas V sadaļa (noteikumu projekta 2.7. un 2.9. apakšpunkts un 6. un 7. punkts).  14) Liela daļa Latvijas zinātnieku piedalās vairāku veidu zinātnisku projektu īstenošanā – gan valsts budžeta, gan ārvalsts finansētajos. Pamatojoties uz Zinātniskās darbības likuma 34. panta pirmo un otro daļu galvenais kritērijs finansējuma piešķiršanas fundamentālo un lietišķo pētījumu projektam ir zinātniskā kvalitāte. Noteikumu projekta mērķis ir veicināt augstas kvalitātes projektu pieteikumu iesniegšanu un īstenošanu. Vienlaikus zinātniekiem nepastāv ierobežojuma dalībai citos projektos (ne FLP), kā arī darba slodzes lielums projektos nav ierobežots. Noteikumu projekta 8. punktā noteiktās prasības attiecināmās tikai uz projekta vadītāju un projekta galveno izpildītāju, bet neierobežo projekta izpildītāju dalības nosacījumus. Tas nozīmē, ka projekta vadītājs un galvenais izpildītājs var vienlaikus piedalīties arī citos fundamentālo un lietišķo pētījumu projektos kā projekta izpildītājs, kā arī piedalīties jebkurā citā pētniecības programmā, piemēram, praktiskās ievirzes pētījumu programmā, valsts pētījumu programmā, pēcdoktorantūras pētniecības programmā, Apvārsnis 2020 u.c. Normas mērķis ir veicināt projektu iesniegumu kvalitāti, mudinot iesniegt vienu, viņaprāt kvalitatīvāko projekta iesniegumu. Vienlaikus Zinātnes, tehnoloģijas attīstības un inovācijas pamatnostādnēs 2014.-2020. gadam (pamatnostādnes) ir iezīmēta problēma, kas ir saistīta ar jauno zinātnieku nodarbināšanu un atjaunotnes veicināšanu, šis problēmas risināšanai tostarp IZM ir definēts uzdevums – atbalstīt jauno zinātnieku karjeras uzsākšanai Latvijas zinātniskajās institūcijās vai industrijā. Tādējādi esošā normas redakcija veicinās, ka projektu iesniedzēji ir ne tikai pieredzējušie un Eiropas zinātnes telpā nostiprinājušies zinātnieki, bet arī jaunie zinātnieki, jaunās paaudzes zinātnieki un industrijā nodarbinātie zinātnieki (noteikumu projekta 8. punkts).  15) Noteikumu projekta noslēguma jautājumos noteikts, ka tie projekti, kas uzsākti līdz šo noteikumu spēkā stāšanās dienai, īsteno atbilstoši Ministru kabineta 2011. gada 29. marta noteikumiem Nr. 227 “Fundamentālo un lietišķo pētījumu projektu izvērtēšanas, finansēšanas un administrēšanas kārtība” (noteikumu projekta 59. punkts). |
| 3. | Projekta izstrādē iesaistītās institūcijas | IZM, LZP un SZA. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Tiesiskais regulējums ietekmē LZP, SZA, IZM, zinātniskās institūcijas, zinātnisko institūciju vadošos pētniekus, pētniekus, tostarp jaunos zinātniekus, zinātniskos asistentus, augstskolu akadēmisko personālu un studējošos, ieskaitot doktorantus. |
| 2. | Tiesiskā regulējuma ietekme uz tautsaimniecību un administratīvo slogu | FLP mērķis ir radīt jaunas zināšanas un tehnoloģiskās atziņas, līdz ar to ir sagaidāma pētniecisko rezultātu pārnese tautsaimniecībā, jaunu un inovatīvu produktu un pakalpojumu ar augstāku pievienoto vērtību veidā.  Noteikumu projekts paredz administratīvā sloga samazināšanos. Radot efektīvus risinājumus dažādu dokumentu veidošanā un iesniegšanā, samazināsies administratīvais slogs LZP, SZA, projektu vadītājiem un zinātniskajām institūcijām. Noteikumu projekts paredz, ka samazinās iesniedzamo un vērtējamo dokumentu skaits: 1) nepastāvot posmu konkursam, nav jāiesniedz un jāvērtē posma konkursa projektu iesniegumi; 2) finanšu atskaites no divām uz vienu atskaiti gadā; 3) zinātniskā pārskata atskaites no vienas gadā uz vienu vidusposma zinātnisko pārskatu, ja projekta izpildes laiks ir divi vai trīs gadi, un vienu noslēguma zinātnisko pārskatu un visas dokumentu aprite notiks izmantojot informācijas sistēmu. |
| 3. | Administratīvo izmaksu monetārs novērtējums | Administratīvās izmaksas paliks nemainīgas. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | n-gads | | Turpmākie trīs gadi (*euro*) | | | | |
| n+1 | | n+2 | | n+3 |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+1 gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru n+2 gadam | izmaiņas, salīdzinot ar vidēja termiņa budžeta ietvaru n+2 gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 0 | 0 | 0 | 0 | 0 | 0 |
| 2.1. valsts pamatbudžets | 0 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 0 | 0 | 0 | 0 | 0 | 0 | 0 |
| 3.1. valsts pamatbudžets | 0 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | 0 | 0 | 0 | 0 | 0 | 0 | 0 |
| 5.1. valsts pamatbudžets |  |  |  |  |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | 0 | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | 0 | | | | | | |
| 8. Cita informācija | Finansējums tiek piešķirts no kārtējā gada valsts budžeta līdzekļu programmas 05.01.00 “Zinātniskās darbības nodrošināšana.” Noteikumu projekta ietvaros nepalielinās kopējās administratīvās izmaksas. | | | | | | |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | 2017. gada 6. jūlijā Valsts sekretāru sanāksmē tika izsludināts tiesību akta projekts “Grozījumi Ministru kabineta 2006. gada 20. jūnija noteikumos Nr. 497 “Noteikumi par Latvijas Zinātnes padomes ekspertu komisiju izveidošanu un darbību”, kurā tika paredzēts, ka Ekspertu komisiju skaitu un to sastāvu nosaka padome ievērojot, ka komisijās ir līdzvērtīgi pārstāvēti zinātņu nozaru eksperti, Ekspertu komisija sniedz atzinumu par padomei iesniegtajiem zinātnisko pētījumu projektiem un programmām atbilstoši normatīvajos aktos par zinātnisko pētījumu projektu un programmu īstenošanu noteiktajam un attiecīga zinātnisko pētījumu projekta vai programmas konkursa nolikumam, un, līdz ar ko kā arī tika piedāvāts svītrot noteikumu V sadaļu, atsakoties no vienotas vērtēšanas kārtības (VSS-723, prot. Nr. 26; 13.§). Pēc 11.08.2017 saskaņošana sanāksmes un 21.09.2017 e-saskaņošanas projekts tika pārstrādāts un tika mainīts noteikumu projekta nosaukums “Noteikumi par Latvijas Zinātnes padomes ekspertu komisiju izveidošanu un darbību”, kuros tiks noteikti ekspertu kvalifikācijas kritēriji, ekspertu komisiju izveidošanas kārtība un to darbības organizācija un 25.10.2017. tas tika nosūtīts saskaņošanai.  2017. gada 12. oktobrī Valsts sekretāru sanāksmē izsludināts Ministru kabineta rīkojuma projekts “Par prioritārajiem virzieniem zinātnē 2018.–2021. gadā” (VSS-1094, prot. Nr. 40 16. §), ņemot vērā to, ka 2017.gadā noslēdzas pašreiz spēkā esošo prioritāro virzienu zinātnē darbības termiņš un ir nepieciešams apstiprināt prioritāros virzienus zinātnē nākamajam četru gadu periodam (2018.–2021.gadam), lai nodrošinātu fundamentālo un lietišķo pētījumu un valsts pētījumu programmu konkursu organizēšanu un jaunu valsts pētījumu programmu un fundamentālo un lietišķo pētījumu projektu izpildi. |
| 2. | Atbildīgā institūcija | IZM, LZP, SZA. |
| 3. | Cita informācija | 2017. gada 6. jūlijā Valsts sekretāru sanāksmē tika izsludināts Ministru kabineta noteikumu projekts “Noteikumi par Latvijas zinātnes nozarēm un apakšnozarēm”” (VSS-724, prot. Nr. 26, 14. §), kas nosaka Latvijas zinātnes nozares un apakšnozares, pamatojoties uz Zinātnskās darbības likuma 13. panta otrās daļas 3.1 punktā doto deleģējumu. Minētais noteikumu projekts atrodas saskaņošanā virzībai uz izskatīšanu Ministru kabinetā. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Eiropas Komisijas 2014. gada 17. jūnija Regula (EK) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu (Eiropas Savienības Oficiālais Vēstnesis, 2014. gada 26. jūnijs, Nr. L 187). |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav |

**1.tabula**

|  |  |  |  |
| --- | --- | --- | --- |
| **Tiesību**  **akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Komisijas 2014.gada 17.jūnija Regula (EK) Nr.651/2014, ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē (turpmāk – A aile) minētās ES tiesību akta vienības tiek pārņemtas vai ieviestas pilnībā vai daļēji.  Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā. | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.  Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.  Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos. |
| Regulas Nr.651/2014 2. panta 83. punkts | Noteikumu projekta 2.7. un 2.9.apakšpunkts | A ailē minētā ES tiesību akta vienība ieviesta pilnībā.  Atbildīgā institūcija ir padome. | Projekts neparedz stingrākas prasības nekā A ailē minētā ES tiesību akta vienība. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības pārstāvji varēs līdzdarboties MK noteikumu projekta izstrādē, sniedzot atzinumu par to pēc noteikumu projekta izsludināšanas Valsts sekretāru sanāksmē. Noteikumu projekts ir publicēts IZM un LZP mājaslapā (<http://www.izm.gov.lv/lv/zinatne/flp>). |
| 2. | Sabiedrības līdzdalība projekta izstrādē | Projekts izstrādāts konsultējoties ar Latvijas jauno zinātnieku asociāciju un zinātniekiem. |
| 3. | Sabiedrības līdzdalības rezultāti | Latvijas jauno zinātnieku asociācijas ieteikums par studentu un jauno zinātnieku nodarbinātību ir iestrādāts projekta nosacījumos. Citi sabiedrības pārstāvju iebildumi un priekšlikumi nav saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | IZM, LZP, SZA un zinātniskās institūcijas. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav. |

Izglītības un zinātnes ministrs Kārlis Šadurskis

Vīza:

Valsts sekretāre Līga Lejiņa

27.11.2017. 12:45

5 236

D. Stepanovs, 67047971

[dmitrijs.stepanovs@izm.gov.lv](mailto:dmitrijs.stepanovs@izm.gov.lv)

N. Mazure, 67047940

[nadezda.mazure@izm.gov.lv](mailto:nadezda.mazure@izm.gov.lv)